Ուիլիամ Ռոուչ

**Ուիլիամ Պատրիկ Ռոուչ** (, ), անգլիացի դերասան։ Առավել հայտնի որպես «*[[ITV]]*» հեռուստասերիալ «*Coronation Street*»-ում Քեն Բարլոուի դերակատար, նաև հանդիսանում է այս շոուի ամենաերկար մնացած կերպարներից մեկը, քանի որ սերիալում անընդմեջ նկարահանվում է առաջին հեռարձակումից սկած՝ 1960 թվականի դեկտեմբերի 9-ից։  Գինեսի ռեկորդների գրքում գրանցված է որպես նույն դերակատարմամբ երկար ժամանակ հեռուստատեսությունում հանդես եկած դերասան։

## Վաղ կյանք
Ռոուչը ծնվել է Նոթինգհեմի Բասֆորդ թաղամասում՝ Հեստեր Վերա և Ջոզեֆ Ուիլիամ Վինսենթ Ռոուչի՝ բժիշկի ընտանիքում։ Նրա մայրը՝ Ալբերտի և Մերի Զիլլահ Վադդիկորի դուստրն էր, հաջողակ բիզնեսմենուհի, ով ղեկավարել է ռեստորան և ունեցել թեյարան, որը գտնվում էր Ալթոն Թաուերսում։ Այս վայրն այն ժամանակ դեռ զվարճանքի վայր էր։ Ալբերտը ունեցել է ալկոհոլ օգտագործելու ուժեղ հակում։

Ռոուչը մեծացել է Դերբիշիրի Իլքեստոն քաղաքում, որտեղ հաճախել է «*[[Վալդորֆյան դպրոց|Steiner]]*» դպրոց՝ հիմնադրված իր պապի կողմից՝ ընտանիքի բակում։ Նրա պապը մասոն էր, ինչպես նաև մարդ, ով հետաքրքրված էր թեոսոֆիայով, էզոթերիկայով, հիպնոսով, հոգևորությամբ, հոմեոպաթիայով և փիլիսոփա և կրթական գործիչ Ռուդոլֆ Շտայների ուսմունքներով։ Ռոուչը հետագայում կրթություն է ստացել «*Rydal*» դպրոցում։ Նա միացել է Բրիտանական բանակին և 1953 թվականին ստացել թագավորական «Ուելսյան հրացանակիրներ»-ի լեյտենանտի կոչում։ Մեկ տարի անց առաջադրվել է կրտսեր լեյտենանտի։ 1956 թվականին նա զինվորական ծառայությունը ավարտել է կապիտանի կոչումով։ Զինվորական ծառայության ընթացքում ականանետի պայթյունի պատճառով ստացել է ականջի վնասվածք։

## Կարիերա
Զինվորական ծառայությունից հետո Ռոուչը անցել է դերասանությանը։ Մասնակցել է տարբեր թատերական ներկայացումների, այնուհետև հայտնվել մի շարք ֆիլմերում՝ առանց գլխավոր դերերի, իսկ հետո փոքրիկ դերեր ստացել հեռուստասերիալներում, այդ թվում՝ «*Knight Errant Limited*» և «*Skyport*»։ Խաղացել է տիեզերական կենտրոնի օպերատորի երկրորդական դեր՝ Նորման Ուիզդոմի «*Բուլդոգ ցեղատեսակը*» ֆիլմում։

1960 թվականին՝ «*Coronation Street*» հաղորդման սկզբում՝ միանալուց կարճ ժամանակ անց, Ռոուչը գլխավոր դեր է խաղացել «*Գրանադա*» հեռուստաընկերության «*Marking Time*» ներկայացման մեջ, որը հեռարձակվել է «*ITV*-»ով՝ 1961 թվականին: 2007 թվականին «*Liverpool Post*»-ին տված հարցազրույցում Ռոուչը հիշել է. «Ես խաղացի Գերմանիայում գտնվող երիտասարդ զինվորի դեր, ով մտերմանում է մի գերմանացի աղջկա հետ, չնայած հիմա չեմ հիշում, թե ինչպես ավարտվեց: Այնուամենայնիվ, դա շատ հեղինակավոր էր։ Հետո փորձել եմ գտնել ֆիլմը, բայց ոչ մի հետք չկա»: Նա հավելել է. «Բայց Թոնի Ուորենը, ով ստեղծել է «*Coronation Street*» ֆիլմը, տեսավ դա և եզրակացրեց, որ ես հարմար եմ Քեն Բարլոուի համար»:

1985 թվականի հոկտեմբերի 16-ին՝ «*Coronation Street*»-ում իր դեբյուտի 25-ամյակից ընդամենը մի քանի շաբաթ առաջ, Ռոուչը հանդես է եկել որպես «*This Is Your Life*» հեռուստաշոուի հերոս։ Ռոուչի առաջին ինքնակենսագրությունը՝ «*Քենը և ես*»-ը, հրատարակվել է 1993 թվականին, որը լուսաբանում էր նրա կյանքը։ 1999 թվականին Ռոուչը արժանացել է «*British Soap Awards*»-ի «*Lifetime Achievement Award*»՝ Քեն Բարլոուի դերի համար։ 2003 թվականին Ռոուչը հայտնվել է «*Celebrity Stars in Their Eyes*» հաղորդման մեջ՝ որպես Փերի Քոմո՝ կատարելով «*Catch a Falling Star*» երգը։ 2005 թվականի սեպտեմբերին և հոկտեմբերին նա՝ որպես հայտնի մասնակից, հայտնվել է «*Ant & Dec's Gameshow Marathon*»-ում։ Նա հաղթել է «*The Golden Shot*»-ում, անցել «*Bullseye*» փուլ, որտեղ նրան պարտության է մատնել հեռուստահաղորդավար Վերնոն Քեյը։ Ավելի ուշ նա մասնակցել է «*All Star Family Fortunes*»-ին, որը վարում էր Քեյը, բայց երկու միավորով պարտվեց իր մրցակիցներին։

Ռոուչի՝ 2008 թվականի ինքնակենսագրությունը՝ «*Հոգին փողոցում*», պարունակում է փիլիսոփայական բովանդակության զգալի մաս, որում Ռոուչը հաստատում է իր հավատը՝ հանդերձյալ կյանքի նկատմամբ: 2008 թվականի հոկտեմբերին նա «*BBC Breakfast*»-ի ժամանակ հայտնել է, որ երկու տարի թշնամություն է ունեցել դերասանուհի Փեթ Ֆենիքսի հետ, ով «*Coronation Street*»-ի մյուս խաղացողներից էր, որի ընթացքում նրանք չէին խոսում միմյանց հետ. դա պայմանավորված էր նրանով, որ նա փոխել էր նրանց հետ կապված տեսարանը: Այնուամենայնիվ, նրանք հաշտվել են և դարձել լավ ընկերներ: 2010 թվականին հրատարակվել է «50 տարի փողոցում. Իմ կյանքը Քեն Բարլոուի հետ» հուշագրությունը, որը կենտրոնանում է Ռոուչի «*Coronation Street*»-ում աշխատանքի վրա, որը համընկավ նրա Բարլոուի դերակատարման 50-ամյակի հետ:

2012 թվականի ապրիլի 13-ին Փիրս Մորգանը հարցազրույց է վերցրել Ռոուչից իր «*ITV*» «*Piers Morgan's Life Stories*» սերիալի համար: Այս շոուի ընթացքում Ռոուչը խոստովանել է, որ քնել է մոտ 1000 կանանց հետ: 2012 թվականի սեպտեմբերի 26-ին Ռոուչը նկարահանվել է «*[[BBC]]*»-ի « *Who Do You Think You Are?*» սերիալում՝ ուսումնասիրելով իր ընտանիքի պատմությունը: Նա ներկայումս «*Coronation Street*»-ի ամենաերկար դերակատարում ունեցած դերասանն է՝ առաջին սերիայից սկսած դերասանական կազմում լինելով։ 2018 թվականին լույս է տեսել «Կյանք և հոգի. ինչպես ապրել երկար և առողջ կյանք» գիրքը, որում Ռոուչը կիսվում է իր անձնական փիլիսոփայությամբ և կյանքի փորձով։

Ռոուչի կենսագրությունը՝ «*The Times and Life of William 'Bill' Roache: Actor for the Ages*», լույս է տեսել նրա 90-ամյակի առթիվ՝ 2022 թվականի ապրիլի 15-ին։

## Անձնական կյանք
Ռոուչը ապրում է Ուիլմսլոուում, Չեշիր։ Նրա ավագ որդին՝ իր առաջին կնոջից՝ Աննա Քրոփերից (1938-2007), դերասան Լայնուս Ռոուչն է (ծնված 1964 թվականին)։ Զույգն ունեցել է նաև դուստր՝ Վանյան (1967-2018)։ Ռոուչը և Քրոփերը ամուսնացած են եղել 1961 թվականից մինչև 1974 թվականի ամուսնալուծությունը։ Ռոուչը իր երկրորդ կնոջ՝ Սառա Մաքյուեն Մոթրամի հետ ամուսնացել է 1978 թվականին։ Վերջինս հանկարծամահ է եղել 2009 թվականի փետրվարի 7-ին իրենց տանը՝ 58 տարեկան հասակում։ Սառայից նա ունեցել է դուստր (1981 թվականին) և կրտսեր որդի՝ դերասան Ջեյմս Ռոուչ (1985 թվականին)։ Երկրորդ դուստրը մահացել է 18 ամսական հասակում, 1984 թվականի նոյեմբերի 16-ին։

1991 թվականին Ռոուչը շահել է զրպարտության համար դատը «*The Sun*»-ի դեմ, որը նրան նկարագրել էր որպես ձանձրալի և «*Coronation Street*»-ի իր գործընկեր աստղերի շրջանում ոչ հայտնի։ Ժյուրին նրան 50,000 ֆունտ ստեռլինգ փոխհատուցում շնորհեց, նույն գումարը, որը նա մերժել էր թերթի կողմից՝ գործից առաջ առաջարկված արտադատական համաձայնագրով։ Արդյունքում, նա պարտավորվել է վճարել գործի ընթացքում կուտակված 120,000 ֆունտի ծախսերը։ 1998 թվականին Ռոուչը դատի է տվել իր իրավաբանական ընկերությանը՝ մասնագիտական անփութության համար, և 1999 թվականի ապրիլին ճանաչվել է սնանկ։

Ռոուչը Պահպանողական կուսակցության կողմնակից է, ինչը կտրուկ հակադրվում է իր կերպար Քեն Բարլոուին, ով կարծրատիպային կերպով ընկալվում էր որպես Լեյբորիստական կուսակցության կողմնակից։ 2007 թվականին, որպես «*Daily Politics*»-ի հյուր, նա պաշտպանել է Ջոն Մեյջորին՝ որպես Մեծ Բրիտանիայի հետպատերազմյան մեծագույն վարչապետ։ Նա՝ 1997 թվականի ընտրություններում աջակցել է պահպանողական պատգամավոր Նիլ Հեմիլթոնին՝ Մարտին Բելի դեմ։ Ռոուչը դեմ էր միանգամից երկրորդ փուլի քվեարկությանը՝ հօգուտ մեծամասնության առաջին քվեարկության՝ 2011 թվականի հանրաքվեի արդյունքների։

Ռոուչը դարձել է Իլկեստոնում գտնվող «*Sustained Magic Ltd*» պրոդյուսերական ընկերության հովանավոր 2006 թվականին։

Ռոուչը 2010-ից 2012 թվականներին սիրային հարաբերություններ է ունեցել օդերևութաբանական լրագրող Էմմա Ջեսոնի հետ։

Նա իր կենսագրության մեջ գրել է աստղագուշակության հանդեպ իր հետաքրքրության մասին, որը սովորել է Աստղագիտական ուսումնասիրությունների ֆակուլտետի հեռակա դասընթացներին մասնակցելով։  Ռոուչը նշել է, որ «*Coronation Street*»-ի նկարահանող կազմի անդամներին տպավորել է այն ճշգրտությունը, որով նա կարդացել է նրանց աստղագիտական քարտեզները։։

## Իրավական հարցեր
2013 թվականի մայիսի 1-ին Ռոուչը ձերբակալվել է Լանքաշիրի ոստիկանության կողմից՝ 1967 թվականին 15-ամյա աղջկա բռնաբարության կասկածանքով, մեղադրանք, որը նա հերքել է։ Հետագայում Թագավորական դատախազությունը հայտարարել է, որ նրան մեղադրանք է առաջադրվելու՝ բռնաբարության երկու հոդվածով։ 2013 թվականի մայիսի 14-ին տեղի է ունեցել նախնական լսում դատարանում, իսկ Թագավորական դատարանի լսումը տեղի է ունեցել 2013 թվականի հունիսի 10-ին։ 2013 թվականի հունիսի 6-ին Ռոուչին մեղադրանք է առաջադրվել 12-ից 16 տարեկան աղջիկների նկատմամբ անպարկեշտ հարձակման ևս հինգ դրվագով։ Ռոուչը ներկայացել է Պրեստոնի Թագավորական դատարան սեպտեմբերի 2-ին և հերքել բոլոր մեղադրանքները։ Դատավարությունն ամբողջությամբ սկսվել է 2014 թվականի հունվարի 14-ին Պրեստոնի Թագավորական դատարանում՝ դատավոր Էնթոնի Ռասելի առջև։ Դատավարության ընթացքում մեկ մեղադրանք մերժվել է դատավորի կողմից՝ վկայակոչելով ապացույցների բացակայությունը։ Դատավարության ընթացքում երկու վկաների ցուցմունքներում որոշ մանրամասներ են փոխվել։

2014 թվականի փետրվարի 6-ին Ռոուչը լիովին անմեղ է ճանաչվել։ Արդարացումից հետո Ռոուչը կարճ հայտարարություն է արել՝ ասելով, որ «հաղթողներ չեն եղել» և հայտնել է իր մտադրությունը՝ «վերադառնալ աշխատանքի»։ Քեն Բարլոուի պատկերը հեռացվել էր Բլեքփուլի Մադամ Թյուսոյի մոմե արձանների ցուցահանդեսից՝ վանդալիզմի ենթարկվելու մտավախությունների պատճառով։ Մոմե արձանը վերադարձվել է ցուցահանդեսին 2014 թվականի փետրվարին՝ Ռոուչի արդարացումից հետո։ Ռոուչը վերսկսել է նկարահանումները «*Coronation Street*»-ում 2014 թվականի հունիսին և վերադարձել էկրաններին նույն թվականի օգոստոսի 4-ին։

## Մրցանակներ
1999 թվականին Ռոուչը արժանացել է «*British Soap Awards*»-ի՝ «Կյանքի ընթացքում ունեցած նվաճումների համար» մրցանակին՝ Քեն Բարլոուի դերի համար։

2007 թվականի մարտին Ռոուչը Չեստերի համալսարանի կողմից արժանացել է գրականության դոկտորի պատվավոր կոչման՝ հեռուստատեսության մեջ իր ներդրման համար։

Ռոուչը 2001 թվականի Նոր տարվա պարգևատրման ժամանակ նշանակվել է Բրիտանական կայսրության շքանշանի անդամ և 2022 թվականի Նոր տարվա պարգևատրման ժամանակ՝ Բրիտանական կայսրության շքանշանի սպա ՝ դրամայում և բարեգործական արվեստում ունեցած իր դերի համար։

## Ֆիլմոգրաֆիա

## Տես Նաև
* Մայքլ Լը Վելը՝ «*Coronation Street*»-ի դերասաններից մեկը, որվ արդարացվել է սեռական հանցագործությունների առանձին գործով։

## Ծանոթագրություններ

## Արտաքին հղումներ
* 
* https://www.timesandlife.co.uk

Կատեգորիա:20-րդ դարի անգլիացի տղամարդ դերասաններ
Կատեգորիա:21-րդ դարի անգլիացի տղամարդ դերասաններ
Կատեգորիա:21-րդ դարի բրիտանացի դերասաններ
Կատեգորիա:Անգլիացի հեռուստատեսային դերասաններ
Կատեգորիա:Բրիտանացի դերասաններ
Կատեգորիա:Բրիտանացիներ
Կատեգորիա:Դերասաններ
Կատեգորիա:Կինոդերասաններ
Կատեգորիա:Երկարակյացներ